b'\n_START_ARTICLE_\nSuosaari\n_START_PARAGRAPH_\nSuosaari (ven. \xd0\xa8\xd1\x83\xd1\x88\xd0\xb0\xcc\x81\xd1\x80\xd1\x8b, \xc5\xa0u\xc5\xa1ary) on Pu\xc5\xa1kinin piiriin kuuluva taajama ja kunnallishallintoalue Pietarin kaupungissa Ven\xc3\xa4j\xc3\xa4ll\xc3\xa4. Se sijaitsee 14 kilometri\xc3\xa4 kaupungin keskustasta etel\xc3\xa4\xc3\xa4n Pietarin ja Moskovan v\xc3\xa4lisen maantien sek\xc3\xa4 Vitebskin rautatien risteyksess\xc3\xa4. Radalla on samanniminen rautatieasema. Asukkaita on 15\xc2\xa0800 henke\xc3\xa4 (vuonna 2008)._NEWLINE_Suosaaren taajama syntyi vuonna 1958 samannimisen sovhoosin yhteyteen. Nimens\xc3\xa4 se on saanut 7 kilometrin p\xc3\xa4\xc3\xa4ss\xc3\xa4 Kusminkajoen varrella sijainneesta inkerinsuomalaisesta kyl\xc3\xa4st\xc3\xa4, joka kuului Venjoen seurakuntaan._NEWLINE_Nyky\xc3\xa4\xc3\xa4n Suosaaressa on suuria kuljetus- ja logistiikkakeskuksia. Teollisuusalueella toimii Toyota Motor Corporationin kokoonpanotehdas ja rakenteilla on General Motorsin tehdas. Alueelle suunnitellaan my\xc3\xb6s Suzukin kokoonpanotehdasta ja autonosien tuotantoa. Suosaaren sovhoosin toimintaa jatkaa vihanneksia, maitoa ja lihaa tuottava maatalousosuuskunta SPK \xc5\xa0u\xc5\xa1ary.'